האדריכלית איריס שמיר עיצבה דירת דופלקס רחבת מימדים הממוקמת בשכונה חדשה, בכניסה לעיר כפר סבא. הלקוחות רכשו דירה חדשה מהקבלן, על מנת לערוך שינויים במבנה ובעיצוב הסטנדרטי שהוא מספק. התהליך כלל טיפול בכל חלקי הדירה: מטבח, חדרי רחצה, רהיטים, תאורה, ריצוף, חיפויים, רהיטים, פרטים משלימים ועוד.
גם בדירות חדשות קיים הרצון לחלל מעוצב באופן אישי ולחריגה מהפרטים והמבנה הסטנדרטיים שהקבלן מספק. פעמים רבות בעת מעבר לדירה חדשה מתבקש גם טיפול היקפי ברהיטים, תאורה ושאר אביזרים משלימים, שיש צורך לקשר אותם לשפה העיצובית הכללית של הדירה. כך מתקבלת דירה שהיא לא רק חדשה, אלא גם בעלת חזות עם אמירה עיצובית אחידה ומתוחכמת. בנוסף, ליווי מקצועי חוסך משאבים רבים ומקל על ההתמודדות עם משימת העיצוב הכוללת המורכבת.
הדירה תוכננה עבור משפחה הכוללת זוג (שניהם קרייריסטים ועסוקים) עם שני ילדים קטנים. בבסיס התכנון עמדה הבקשה ליצירת דירה שמחד גיסא תהיה פונקציונאלית, משפחתית ונעימה - כזו שאינה דורשת תחזוקה מיוחדת ושינוי באורחות החיים ומאידך גיסא מטופלת ומעוצבת לעילא בשפה עיצובית עכשווית ונקייה.
הדירה כוללת שתי קומות בגודל של כ-180 מ"ר. בקומת הכניסה ישנו ממ"ד שהוסב לחדר משחקים לילדים, מרחב ציבורי (סלון, שירותי אורחים, מטבח ופינת אוכל) וכן מרפסת. הקומה השנייה כוללת שני חדרי שינה לילדים וחדר רחצה וכן סוויטת הורים, ממנה יש יציאה למרפסת וכן חדר עבודה לאב המשפחה. חדר הארונות בסוויטת ההורים בוטל לטובת יצירת חלל מספיק גדול, על מנת למקם בו ארון בגדים נדיב מימדים.
המינימליזם העיצובי בא לידי ביטוי בפלאטת צבעים הכוללת צבעי שמנת/קפה/מוקה/ירוק. חזיתות ארונות המטבח צבועים בצבע אפוקסי שמנת מט ואליו מתווספת קלאפת זכוכית ירוקה, המתכתבת בצבעוניותה עם מערכת הספות בסלון. בנוסף, גופי התאורה הם שטוחים מבחינת נוכחותם החזותית, אך כאלה היוצרים אור בהיר ורב. הדירה טופלה גם בתוספות של אלמנטים מגבס, הן לצרכים פונקציונאליים (דוגמת ארון המעילים בכניסת הבית) והן לצרכים דקורטיביים (דוגמת נישות להעמדת פריטים משלימים).